Helyiségbérleti szerződés

amely létrejött egyrészről Bátaszék Város Önkormányzata (székhelye: 7140 Bátaszék, Szabadság u. 4.; adószám: 15733304-2-17, képviseletében: dr. Bozsolik Róbert polgármester) mint bérbeadó (a továbbiakban: Bérbeadó)

másrészről Sárközi Zsanett Franciska egyéni vállalkozó (7140 Bátaszék, Nyár u. 7.; adószám: 68582391-1-37, nyilvántartási szám: 51953669) mint bérlő (a továbbiakban: bérlő),  

– továbbiakban együttesen: Szerződő felek – között, az alulírott helyen és napon az alábbi feltételekkel:

1.	A Bérbeadó a Bérlő részére bérbe adja, a Bérlő pedig bérbe veszi a Bérbeadó Önkormányzat kizárólagos tulajdonában álló bátaszéki belterületi 647 helyrajzi számú, természetben 7140 Bátaszék, Budai u. 7. sz. alatt található kivett irodaház megnevezésű ingatlan nyugati oldalán elhelyezkedő, különálló faházat, összesen: 175,4 m2 alapterülettel (továbbiakban: Bérlemény).

2.	Az 1. pontban körülírt Bérleményt a Bérlő fitness terem működtetése céljára veszi bérbe. 

3.	Szerződő felek jelen bérleti szerződést 2019. február 1. napjától, 2027. november 2. napjáig terjedő, határozott időre kötik. 

4. 	Szerződő felek az ingatlan bérleti díját havi 15.000,- Ft + áfa (4.050,- Ft), összesen: 19.050,- Ft, azaz Tizenkilencezer-ötven forint összegben határozzák meg. Bérlő a bérleti díj összegét előre esedékesen, a Bérbeadó által kiállított számla alapján, készpénzben fizeti meg a Bérbeadó pénztárába történő befizetéssel. 

	A bérleti díj nem tartalmazza a Bérlemény rezsi jellegű költségeit, ezek – tárgyhót követő hónapban történő – megfizetésére nézve Szerződő felek az alábbiakban állapodnak meg:
a)	A Bérlemény külön víz- és áram mérőórával rendelkezik, így az elfogyasztott víz- és áramdíjat a közüzemi szolgálató által küldött számla alapján fizeti meg a Bérlő a Bérbeadónak, havonta, készpénzben. 
b)	A gáz rezsiköltségét – az almérő óráról minden hónapban leolvasott adatok alapján – a mindenkori díjszabásnak megfelelően (a Bérbeadónak a szolgáltató által megküldött számla alapján) készpénzben fizeti meg a Bérlő a Bérbeadónak.  

Szerződő felek egyező akarattal rögzítik, hogy a bérleti díj mértéke minden évben a KSH által megállapított infláció mértékével kerül kiszámításra. 

	Bérlő tudomásul veszi, hogy Bátaszék Város Önkormányzat Képviselő-testülete a bérleti díj mértékét felülvizsgálhatja, megváltoztathatja.

5. 	Amennyiben a Bérlő a bérleti díj megfizetésére megállapított időpontig a bérleti díjat és/vagy a rezsi jellegű költségeket nem fizeti meg, a Bérbeadó köteles a Bérlőt – a következményekre figyelmeztetéssel – a teljesítésre írásban felszólítani. Ha a Bérlő a felszólításnak 8 (Nyolc) napon belül nem tesz eleget, a bérbeadó további 8 (Nyolc) napon belül írásban felmondással élhet. Ebben az esetben a felmondás az elmulasztott határnapot követő hónap utolsó napjára szól. A felmondási idő nem lehet rövidebb, mint 15 (Tizenöt) nap. 

6. 	A Bérlemény birtokbaadására nincs szükség, mert Bérlő a jelen szerződés aláírásakor már a Bérlemény birtokában van. 

7. 	Szerződő felek kauciót nem kötnek ki. 

8. 	Bérlő köteles az ingatlant rendeltetésszerűen, a szerződésnek megfelelően, a jó gazda gondosságával, a jelen szerződés 2. pontjában írt célra használni.

9.	Bérbeadó szavatol azért, hogy az 1. pontban körülírt ingatlan szerződésszerű használatra alkalmas; szavatol továbbá azért is, hogy a bérelt ingatlanra vonatkozóan senkinek sincs olyan joga, amely a Bérlőt a használatban korlátozza vagy akadályozza. 

Amennyiben utóbb ilyen merülne fel, Bérlő jogosult a szerződést azonnali hatállyal felmondani. 

10.	Bérbeadó az ingatlan rendeltetésszerű használatát, illetve a szerződésben foglalt kötelezettségek teljesítését évente egy alkalommal – a Bérlő szükségtelen háborítása nélkül – jogosult ellenőrizni. Bérbeadó az ellenőrzés időpontjáról – legalább azt megelőzően 5 munkanappal – írásban előzetesen értesíti a Bérlőt. Bérlő köteles az ingatlanba történő bejutást biztosítani és az ellenőrzést tűrni.

11.	Bérlő köteles a Bérleményt karbantartani, a szokásos mértéket meg nem haladó felújítási munkákat elvégezni. Amennyiben a Bérlő a bérleményben vagy annak szerelvényeiben olyan hibát észlel, amelynek kijavítási költségeit a Bérlő köteles viselni, a javítás szükségességéről a lehető legrövidebb időn belül köteles értesíteni a Bérbeadót.

12. 	A jelen szerződés megszűnését követő 60 napon belül a Bérlő köteles az ingatlant rendeltetésszerű, használatra alkalmas állapotban (kitakarítva) a Bérbeadónak visszaadni. A bérlő ezen időre köteles a Bérbeadó részére bérleti díjat fizetni. Ha a Felek – külön írásbeli megállapodásban – úgy állapodnak meg, hogy a munkálatokat a Bérbeadó végzi el, úgy a felmerülő költségeket a Bérlő legkésőbb a kiköltözéstől számított 30 napon belül egy összegben megtéríti a Bérbeadónak.

13. 	Bérlő a helyiség bérleti jogát a Bérbeadó előzetes írásbeli hozzájárulásával másra átruházhatja, azonban a bérleti jogát nem cserélheti el, a helyiséget albérletben nem adhatja. Amennyiben Bérlő az ingatlant albérletbe adja, és e tevékenységgel a Bérbeadó írásos, a következményekre történő figyelmeztetést is tartalmazó felhívására sem hagy fel, úgy Bérbeadó azonnali hatályú felmondással élhet. 

14. 	Jelen bérleti szerződést bármely fél a másik félhez intézett írásbeli nyilatkozattal felmondhatja. Felmondási idő: 120 nap. Rendes felmondás esetén a Bérlő az ingatlant köteles a felmondási idő lejártának napjáig rendeltetésszerű, használatra alkalmas állapotban (kitakarítva) a Bérbeadónak visszaadni. 
 
15.	Bérlő kijelenti, hogy a jelen bérleti szerződés megszűnését követően a Bérbeadótól más bérleményre nem tart igényt.

16.	Jelen bérleti szerződésben szabályozott kérdések csak írásban, a megkötésre irányadó jogi szabályozás betartásával és a Szerződő felek egyező akaratával módosíthatók.

17. 	A jelen szerződésben nem szabályozott kérdésekben a Polgári törvénykönyvről szóló 2013. évi V. törvény, a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény rendelkezései irányadóak.

Szerződő Felek a jelen bérleti szerződést – átolvasás és értelmezés után – mint akaratukkal mindenben megegyezőnek, 3 (Három) egyező példányban jóváhagyólag írják alá.

Bátaszék, 2019. január ….

Bérbeadó		Bérlő	
Bátaszék Város Önkormányzata		Sárközi Zsanett Franciska	
Dr. Bozsolik Róbert polgármester		egyéni vállalkozó	

Jogilag ellenjegyzem:

__________________________________
Kondriczné dr. Varga Erzsébet 
jegyző

Pénzügyileg ellenjegyzem:

__________________________________
Mórocz Zoltán
pénzügyi irodavezető